|  |
| --- |
|   |
| П Р А В И Л Н И К**О ДИСЦИПЛИНСКОЈ И МАТЕРИЈАЛНОЈ****ОДГОВОРНОСТИ УЧЕНИКА ОШ „ЦВЕТИН БРКИЋ“, ГЛУШЦИ** |
|  |
|  |
|  |
|  |
|  |
|  |

На основу члана 57. став 1. тачка 1), у вези са чл. 113 – 115. Закона о основама система образовања и васпитања („Службени гласник РС“, бр. 72/2009, 52/2011 и 55/2013 – даље Закон), Школски одбор Основне школе „Цветин Бркић” у Глушцима, дана 11.12.2014. године, донео је

# П Р А В И Л Н И К

**О ДИСЦИПЛИНСКОЈ И МАТЕРИЈАЛНОЈ**

**ОДГОВОРНОСТИ УЧЕНИКА ОШ „ЦВЕТИН БРКИЋ“, ГЛУШЦИ**

 **Опште одредбе**

**Члан 1.**

Правилником о дисциплинској и материјалној одговорности ученика ОШ „Цветин Бркић“, Глушци (у даљем тексту: Правилник) уређује се материја дисциплинске и материјалне одговорности ученика Школе (у даљем тексту: ученици), у складу са законом.

**Члан 2.**

Ученик подлеже дисциплинској и материјалној одговорности, у складу са законом и Правилником.

**Члан 3.**

 Приликом утврђивања услова и основа за дисциплинску од­го­ворност ученика Школа ће полазити од општих принципа и пој­мо­ва из казнених закона, као што су: претпоставка невиности, урачун­љивост, кривица, умишљај, нехат, нужна одбрана, крајња нужда, принуда, стварна и правна заблуда итд.

**Члан 4.**

 За дисциплинску одговорност ученика довољна је кривица у облику нехата, осим ако је повреду обавезе ученика могуће изврши­ти само с умишљајем.

**Члан 5.**

 Радња ученика која има сва обележја радње повреде обавеза ученика (у даљем тексту: повреда обавеза) или повреде забране из чл. 44. и 45. Закона о основама система образовања и васпитања неће се сматрати повредом обавеза нити повредом забране:

1) ако је учињена у нужној одбрани или

2) ако је учињена у крајњој нужди.

**Члан 6.**

 Ученик који је учинио повреду обавезе ученика или повреду забране неће бити дисциплински одговоран ако је повреду учинио:

1) у стању неурачунљивости;

 2) под принудом (сила или претња);

 3) у стварној заблуди;

**Члан 7.**

 Приликом утврђивања услова и основа за материјалну одго­ворност ученика Школа ће полазити од општих принципа и појмова из грађанског права, као што су: способност за расуђивање, штета, штетник, оштећеник, кривица (намера, непажња) итд.

**Члан 8.**

Ученик, родитељ односно старатељ ученика одговара за ма­те­ријалну штету коју ученик нанесе школи, намерно или из крајње непажње, у складу са законом.

**Члан 9.**

Разлози који искључују материјалну одговорност ученика су:

1) нужна одбрана;

2) крајња нужда;

3) дозвољена самопомоћ;

4) пристанак оштећеника.

**Појачан васпитни рад са ученицима**

**Члан 10.**

Са учеником који врши повреду правила понашања или се не придржава одлука директора или органа школе, неоправдано изостане са наставе пет часова, односно који својим понашањем угрожава друге у остваривању њихових права, школа је дужна да, уз учешће родитеља, односно старатеља ученика, појача васпитни рад активностима: у оквиру одељенске заједнице, стручним радом одељенског старешине, педагога, посебних тимова, а када је то неопходно да сарађује са одговарајућим установама социјалне, односно здравствене заштите на промени понашања ученика.

О постојању потребе за појачаним васпитним радом одељењски старешина обавештава директора или секретара. Директор доноси решење о појачаном васпитном раду.

Одељенски старешина у даљем поступку обавештава родитеља и позива га на разговор, упућује ученика на разговор код педагога и у оквиру одељењске заједнице се врши разматрање и решавање проблема, упознавање и навикавање ученика на поштовање правила понашања.

Ако је неопходно одељенски старешина ће појачати васпитни рад и на тај начин што ће о у решавање постојећег проблема укуључити Тим за заштиту од насиља, Центар за социјални рад, Установе здравствене заштите, МУП, надлежне органе локалне заједнице.

Одељењски старешина ће водити евиденцију о предузетим активностима појачаног васпитног рада са учеником и родитељем, односно старатељем.

Евиденција се одлаже у досије ученика.

Графички приказ поступка појачаног васпитног рада са ученицима

Ако је неопходно одељенски старешина ће појачати васпитни рад и на следећи начин:

**Члан 11.**

**Дисциплинска одговорност ученика**

Ученик може да одговара:

1) за лакшу повреду обавеза утврђену Правилником (у даљем тексту: лакша повреда обавеза);

2) за тежу повреду обавеза која је у време извршења била прописана Законом о основама система образовања и васпитања или по­себним просветним законом (у даљем тексту: тежа повреда оба­веза);

3) за повреду забране из чл. 44. и 45. Закона о основама система образовања и васпитања (у даљем тексту: повреда забране).

**Члан 12.**

Ученик може да одговара само за повреду обавезе или по­вреду забране која је у време извршења била прописана законом или Правилником.

За повреду обавезе или забране ученику се изриче васпитна или васпитно-дисциплинска мера у складу са законом и Правил­ни­ком.

Када малолетан ученик изврши повреду обавезе, односно забране, Школа одмах обавештава родитеља, односно старатеља и укључује га у одговарајући поступак.

**Повреде обавеза и повреде забрана**

**Лакше повреде обавеза**

**Члан 13.**

**Лакше повреде** обавеза ученика су:

1. неоправдано изостајање из школе до 25 часова;
2. недолично понашање према другим ученицима, наставницима, стручним сарадницима и другим запосленим у школи;
3. изазивање нереда у просторијама школе и школском дворишту;
4. непоштовање одлука надлежних органа школе;
5. необавештавање родитеља о резултатима учења и владања и непреношење порука одељенског старешине, других наставника и стручних сарадника;
6. неоправдано кашњење на редовну наставу и друге облике образовно-васпитног рада;
7. нарушавање естетског изгледа школе и школског дворишта;
8. када долази у школу и на друга места, на којима школа организује и спроводи образовно-васпитни процес, неприкладно одевен за наменске активности;
9. када се не брине о личној хигијени и уредности, хигијени школских и других просторија у којима се врши образовно-васпитна делатност;
10. када се после звона за почетак наставе не налази на свом месту, спреман за њен почетак, уколико више пута закасни на час неоправдано или раније напусти час и друге активности у школи;
11. када се недисциплиновано понаша у учионици и другим просторијама школе за време трајања наставе, испита, као и на другим облицима образовно-васпитног рада у оквиру спортских, културних и других активности;
12. оштећење школске зграде, школске имовине (просторије, инвентара, инсталација) и школског дворишта;
13. оштећење или уништење личних ствари и прибора других ученика, наставника и других запослених у школи;
14. када не чува од оштећења и уништења ђачку књижицу, сведочанство и друге јавне исправе које школа издаје;
15. када злоупотреби лекарско уверење тј.оправдање;
16. када се задржава у ходницима школе за време часа;
17. када у својству редара не обавештава наставнике о одсуству ученика;
18. када у својству редара не чува предмете, књиге и прибор ученика, или се не стара о хигијени учионице;
19. када у својству редара не пријављеује свако оштећење школске или личне имовине и не пријави пре почетка наставе уочене недостатке одељенском старешини или дежурном наставнику;
20. када у својству дежурног ученика допусти улаз лицу без идентификације, или без сагласности органа школе, а о томе не обавести дежурног наставника или неког другог запосленог;
21. када у својству дежурног ученика самовољно напусти дежурство;
22. када одбије да примени мере заштите и безбедности ученика у школи, на екскурзији и настави у природи, организованој настави или другим ваннаставним активностима школе;
23. понављање насилног понашања са првог нивоа из Правилника о протоколу поступања у установи у одговору на насиље, злостављање и занемаривање када васпитни рад није делотворан;
24. насилно понашање са другог нивоа из Правилника о протоколу поступања у установи у одговору на насиље, злостављање и занемаривање, када појачан васпитни рад није делотворан.

**Теже повреде обавеза**

**Члан 14.**

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

**Теже повреде** обавеза ученика су:

1) уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2) преправка или дописивање података у јавној исправи коју издаје школа или орган, односно исправи коју изда друга организација;

3) уништење или крађа имовине школе, привредног друштва, предузетника, ученика или запосленог;

4) подстрекавање, помагање, давање ученику и употреба алкохола, дувана, наркотичких средстава или психоактивне супстанце;

5) уношење у школу или другу организацију оружја или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у школи и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештења родитеља, односно старатеља од стране школе;

9) учестало чињење лакших повреда обавеза у току школске године, под условом да су предузете неопходне мере ради корекције понашања.

Насилно понашање са трећег нивоа из Правилника о протоколу поступања у установи у одговору на насиље, злостављање и занемаривање, може да буде третирано као тежа повреда обавезе и као повреда забране утврђене Законом о основама система образовања и васпитања, у зависности од околности (последице, интезитет, учесталост, учесници, време, место, начин и др.) што процењује тим за заштиту и директор.

**Повреда забране**

**Члан 15.**

Забране утврђене Законом о основама система образовања и васпитања за чију повреду одговара ученик су:

1. Забрана дискриминације
2. Забрана насиља и злостављања.

**Забрана дискриминације**

**Члан 16.**

У школи су забрањене активности којима се угрожавају, омаловажавају, дискриминишу или издвајају лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основима утврђеним законом којим се прописује забрана дискриминације.

Под дискриминацијом лица или групе лица сматра се свако непосредно или посредно, на отворен или прикривен начин, искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

**Забрана насиља и злостављања**

**Члан 17.**

У школи је забрањено физичко, психичко и социјално насиље; злостављање ученика; физичко кажњавање и вређање личности, односно сексуална злоупотреба ученика или запослених.

Под насиљем и злостављањем подразумева се сваки облик једанпут учињеног или понављног вербалног или невербалног понашања које има за последицу стварно или потенцијално угрожавање здравља, развоја или достојанства личности ученика или запосленог.

Физичко насиље представља насилно понашање ученика према другим ученицима или запосленим.

Психичко насиље је понашање које доводи до тренутног или трајног угрожавања психичког и емоционалног здравља и достојанства ученика или запосленог.

Социјално насиље је искључивање ученика из групе вршњака.

 **Разврставање насиља и злостављања по нивоима**

**Члан 18.**

Исти облици насиља, злостављања и занемаривања могу да се појаве на више нивоа, али се разликују у интензитету, степену ризика, учесталости, последицама и учесницима. Насиље и злостављање, у складу са Протоколом поступања у одговору на насиље и злостављање, разврстава се у три нивоа у ситуацијама када су актери насиља и злостављања ученици (ученик-ученик, ученик-запослени).

**Члан 19.**

**У први ниво** насиља и злостављања сврстани су следећи облици насиља и злостављања:

Облици физичког насиља и злостављања су, нарочито: ударање чврга, гурање, штипање, гребање, гађање, чупање, уједање, саплитање, шутирање, прљање.

Облици психичког насиља и злостављања су, нарочито: омаловажавање, оговарање, вређање, ругање, називање погрдним именима, псовање, етикетирање, имитирање, "прозивање".

Облици социјалног насиља и злостављања су, нарочито: добацивање, подсмевање, искључивање из групе или заједничких активности, фаворизовање на основу различитости, ширење гласина.

Облици сексуалног насиља и злостављања су, нарочито, неумесно, са сексуалном поруком: добацивање, псовање, ласцивни коментари, ширење прича, етикетирање, сексуално недвосмислена гестикулација.

Облици насиља и злостављања злоупотребом информационих технологија и других комуникационих програма су, нарочито: узнемиравајуће позивање, слање узнемиравајућих порука СМС-ом, ММС-ом.

**Члан 20.**

**У други ниво** насиља и злостављања сврстани су следећи облици насиља и злостављања:

Облици физичког насиља и злостављања су, нарочито: шамарање, ударање, гажење, цепање одела, "шутке", затварање, пљување, отимање и уништавање имовине, измицање столице, чупање за уши и косу.

Облици психичког насиља и злостављања су, нарочито: уцењивање, претње, неправедно кажњавање, забрана комуницирања, искључивање, манипулисање.

Облици социјалног насиља и злостављања су, нарочито: сплеткарење, ускраћивање пажње од стране групе (игнорисање), неукључивање, неприхватање, манипулисање, искоришћавање.

Облици сексуалног насиља и злостављања су, нарочито: сексуално додиривање, показивање порнографског материјала, показивање интимних делова тела, свлачење.

Облици насиља и злостављања злоупотребом информационих технологија су, нарочито: оглашавање, снимање и слање видео записа, злоупотреба блогова, форума и четовања, снимање камером појединаца против њихове воље, снимање камером насилних сцена, дистрибуирање снимака и слика.

**Члан 21.**

**У трећи ниво** насиља и злостављања сврстани су следећи облици насиља и злостављања:

Облици физичког насиља и злостављања су, нарочито: туча, дављење, бацање, проузроковање опекотина и других повреда, ускраћивање хране и сна, излагање ниским температурама, напад оружјем.

Облици психичког насиља и злостављања су, нарочито: застрашивање, уцењивање уз озбиљну претњу, изнуђивање новца или ствари, ограничавање кретања, навођење на коришћење наркотичких средстава и психоактивних супстанци, укључивање у деструктивне групе и организације.

Облици социјалног насиља и злостављања су, нарочито: претње, изолација, малтретирање групе према појединцу или групи, организовање затворених група (кланова) које има за последицу повређивање других.

Облици сексуалног насиља и злостављања су, нарочито:, завођење од стране одраслих, подвођење, злоупотреба положаја, навођење, изнуђивање и принуда на сексуални чин, силовање, инцест.

Облици насиља и злостављања злоупотребом информационих технологија су, нарочито: снимање насилних сцена, дистрибуирање снимака и слика, дечија порнографија.

**Члан 22.**

За лакше повреде обавеза могу се изрећи следеће васпитне мере:

1) **опомена** ( писмена) одељењског старешине,

2) **укор одељењског старешине,**

3) **укор одељењског већа.**

  **Опомена** се изриче за лакшу повреду обавеза ученика, као и за лакшу повреду обавеза ученика због неоправданог изостајања са наставе до **10** часова. Опомену изриче одељењски старешина.

 **Укор одељењског старешине** се изриче за лакшу повреду обавеза ученика, као и за лакшу повреду обавеза ученика због неоправданог изостајања са наставе од **11** до **20** часова. Одлуку/решење о изрицању васпитне мере укор одељењског старешине доноси одељењски старешина.

 **Укор одељењског већа** изриче се ученику за поновљену лакшу повреду обавеза ученика а претходно му је изречена васпитна мера укор одељењског старешине.

 Укор одељењског већа изриче се ученику за лакшу повреду обавеза ученика која је учињена са отежавајућим околностима.

 Укор одељењског већа изриче се ученику и за лакшу повреду због неоправданог изостајања са наставе од **21** до **25** часова.

 Укор изриче одељењско веће већином гласова свих чланова одељењског већа на предлог одељењског старешине. Гласање је јавно.

**Члан 23.**

За теже повреде обавеза могу се изрећи следеће васпитно-дисциплин­ске мере:

1) **укор директора**,

2) **укор наставничког већа**,

**Члан 24.**

Ученик одговара за повреду забране, ако је забрана у време када је повреда учињена била прописана Законом.

За учињену повреду забране из чл. 44. и 45. Закона ученику се, по спроведеном васпитно-дисциплинском поступку и утврђивању његове одговорности, изриче васпитно-дисциплинска мера:

1. **укор директора или укор наставничког већа;**
2. **премештај ученика од петог до осмог разреда у другу основну школу на основу одлуке наставничког већа, уз сагласност родитеља, односно старатеља и школе у коју прелази.**

**ВАСПИТНО-ДИСЦИПЛИНСКЕ МЕРЕ**

**ЗА ПОВРЕДУ ЗАБРАНЕ**

**Поступак утврђивања одговорности ученика**

**Члан 25.**

Приликом утврђивања одговорности ученика треба имати у виду да васпитна, односно васпитно-дисциплинска мера није сама себи циљ, већ да има васпитни и превентивни карактер.

**Члан 26.**

**Обавезе одељењског старешине:**

-     да евидентира понашање и опише учињену повреду обавезе ученика, или повреду забране;

- да обавести директора и секретара о постојању сумње да је ученик извршио повреду обавеза или повреду забране у циљу доношења решења о појачаном васпитном раду и даљег поступка;

-    да у складу са решењем о појачаном васпитном раду спроведе активности појачаног васпитног рада, односно одељенски старешина у даљем поступку обавештава родитеља и позива га на разговор, упућује ученика на разговор код педагога и у оквиру одељењске заједнице се врши разматрање и решавање проблема, упознавање и навикавање ученика на поштовање правила понашања.

Ако је неопходно одељенски старешина ће појачати васпитни рад и на тај начин што ће о у решавање постојећег проблема укуључити Тим за заштиту од насиља, Центар за социјални рад, Установе здравствене заштите, МУП, надлежне органе локалне заједнице.

-      води евиденцију о изреченим васпитним и васпитно-дисциплинским мерама у свом одељењу,

-     да поднесе извештај о понашању ученика након месец дана појачаног васпитног рада над учеником;

- да поднесе предлог за укидање или ублажавање васпитне или васпитно-дисциплинске мере или предлог за обустављање поступка уколико дође до позитивне промене у понашању ученика.

**Члан 27.**

**Обавезе предметног наставника:**

-          да уписује у дневник образовно-васпитног рада све повреде обавезе ученика или повреде забране учињене на часу и другим облицима образовно-васпитног рада,

-          да обавести одељењског старешину о учињеној повреди обавезе ученика или повреди забране.

**Поступак за лакше повреде обавеза**

**Члан 28.**

Васпитна мера за лакшу повреду обавеза и овог Правилника изриче се ученику без вођења васпитно-дисциплинског поступка.

 **Члан 29.**

Утврђивање чињеничног стања поводом лакше повреде обавеза ученика спроводи одељењски старешина.

Пре изрицања васпитне мере одељењски старешина је дужан да ученика усмено саслуша, а по потреби да прикупи и друге доказе ради утврђивања чињеница, односно околности под којима је повреда учињена као и утврђивања одговорности ученика.

 **Члан 30.**

Пре изрицања васпитне мере школа мора предузети неопходне активности појачаног васпитног рада.

О спровођењу активности из става 1. овог члана стара се одељењски старешина.

Када предузете неопходне активности појачаног васпитног рада доведу до позитивне промене у понашању ученика, а васпитна мера још није изречена, радње за утврђивање одговорности ученика могу се обуставити.

 **Члан 31.**

Приликом доношења одлуке/решења о изрицању васпитне мере одељењски старешина или одељењско веће као надлежни орган ће имати у виду тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности.

 **Члан 32.**

Одељењски старешина је дужан да о учињеној лакшој повреди обавезе ученика и изреченој васпитној мери обавести родитеља, односно старатеља ученика и да уредно води документацију о изреченим мерама.

**Васпитно-дисциплински поступак**

**Члан 33.**

 За теже повреде обавеза ученика и за повреде забране Школа мора водити васпитно-дисциплински поступак (у даљем тексту: поступак) о ком мора бити обавештен родитељ, односно старатељ ученика.

Покретање поступка може да иницира свако лице које је стек­ло сазнање о извршеној тежој повреди обавезе или повреди за­бра­не.

Одељенски старешина или друго лице које има сазнања о извршеној повреди обавештава директора школе и секретара да постоји основана сумња да је ученик извршио тежу повреду обавезе или повреду забране из члана 44. и 45. Закона о основама система образовања и васпитања.

Лице из претходног става овог члана доставља директору податке о ученику,опис теже повреде обавезе ученика, односно забране, време, место и начин извршења повреде и одговарајуће доказе.

Одељењски старешина прикупља доказна средства (изјаве ученика и запослених и по потреби друге доказе уколико исти доприносе попунијем утврђивању чињеница односно околности под којима је повреда обавезе или забране учињена, припрема евиденцију неоправданих изостанака и сл.).

 Поступак се покреће најкасније у року од 30 дана од дана када је извршена повреда обавеза ученика или повреда забране.

 Све радње у поступку су хитне.

 Поступак води дисциплинска комисија (у даљем тексту: Комисија).

 Комисија има три члана – директор Мирослав Ковачевић, секретар Сања Гајић и наставник (Јелена Станић или Ана Гаџурић).

Комисија ради у пуном саставу, а одлуке доноси већином гласова.

Састанке Комисије сазива и њеним радом руководи председник Комисије –директор.

**Члан 34.**

У поступку ученик, уз присуство родитеља, односно стара­теља, као и сви остали учесници и сведоци морају бити саслушани и могу дати писмену изјаву.

 Уколико неко од учесника у поступку или неко од сведока од­бије да буде саслушан, а није дао ни писмену изјаву, поступак ће се спровести и без његове изјаве.

 Надлежни орган може да затражи стручно мишљење педагога о личности ученика, као и мишљење одељењског старешине о ученику и његовом односу према учењу, осталим ученицима, наставницима и запосленим у школи и о изреченим мерама за повреду обавезе ученика.

**Члан 35.**

 Поступак се покреће закључком директора Школе (у даљем тексту: закључак).

 Закључак се доноси:

 1) ако по личном сазнању директора постоји основана сумња да је ученик учинио тежу повреду обавеза или повреду забране;

 2) ако је покретање поступка иницирало друго лице, подно­ше­њем пријаве против ученика.

 Уколико сматра да је пријава против ученика неоснована, директор неће покренути поступак и о томе ће писмено обавестити подносиоца пријаве.

Закључак треба да садржи:

- податке о ученику којем се ставља на терет извршење по­вре­де обавезе ученика или забране;

- опис теже повреде обавезе, односно повреде забране;

- време, место и начин извршења повреде теже обавезе или повреде забране;

- одговарајуће доказе.

Закључак се доставља:

- ученику, односно његовом родитељу или старатељу;

- одељењском старешини ученика;

- стручним сарадницима;

- одговарајућем стручном тиму.

**Члан 36.**

О току поступка води се записник који садржи кратак опис свих предузетих радњи.

О већању и гласању када меру изриче колективни орган са­ставља се записник о већању и гласању.

Записнике из ст. 1. и 2. овог члана води секретар Школе или друго лице које одреди директор Школе.

**Члан 37.**

 Васпитно-дисциплински поступак окончава се решењем ди­рек­тора Школе.

Писмено решење садржи: увод, диспозитив (изреку), образложење, упутство о правном средству, назив органа са бројем и датумом решења, потпис директора и печат Школе.

 Пре доношења решења морају се утврдити све чињенице које су од значаја за доношење решења.

**Члан 38.**

 Директор доноси решење којим се утврђује одговорност уче­ника и изриче му се васпитно-дисциплинска мера ако је у поступку утврђено да је ученик извршио тежу повреду обавеза или повреду забране и ако је утврђена његова кривица.

**Члан 39.**

 Директор доноси решење којим се ученик ослобађа од дисци­плин­ске одговорности:

1) ако његова радња нема обележја радње теже повреде оба­ве­за нити повреде забране;

2) ако не постоји противправност учињене радње;

3) ако не постоји кривица ученика за учињену радњу;

4) ако не постоје докази да је ученик извршио тежу повреду оба­веза или повреду забране која му се ставља на терет.

**Члан 40.**

 Директор доноси решење којим се обуставља поступак:

1) ако је дошло до позитивне промене у понашању ученика (члан 115. став 5. Закона о основама система образовања и васпи­та­ња) изузев када је ученик учинио повреду забране којом ја озбиљно угрожен интегритет другог лица .

2) ако је наступила застарелост дисциплинске одговорности;

3) ако је ученик престао да буде ученик Школе.

**Члан 41.**

Решење којим се окончава поступак доставља се:

- ученику, односно његовом родитељу или старатељу;

- одељењском старешини ученика;

- архив(досије ученика).

Ако школа није могла да достави решење ученику, односно родитељу или старатељу дужна је да сачини службену забелешку и објављује га. Решење се објављује на огласној табли школе и по истеку осам дана од дана објављивања сматра се достављеним.

**Члан 42.**

Васпитна и васпитно-дисциплинска мера изриче се у школ­ској години у којој је учињена повреда обавеза, односно повреда забране и на снази је до краја те школске године.

Васпитна и васпитно-дисциплинска мера могу се укинути или ублажити ако је дошло до значајног побољ­шања у понашању ученика којем је мера изречена.

Предлог за укидање или ублажавање мере подноси одељењски старешина.

Уколико делимично или потпуно усвоји предлог из претход­ног става овог члана, директор доноси решење којим ублажава или укида васпитну или васпитно-дисциплинску меру.

Подаци о укидању или ублажавању мере уносе се у школску евиденцију

Васпитно-дисциплинска мерае премештај ученика од петог до осмог разреда у другу основну школу не може бити укинута нити ублажена.

**Члан 43.**

Васпитна или васпитно-дисциплинска мера може се изрећи уколико је Школа претходно појачала васпитни рад са учеником активностима у оквиру одељењске заједнице, стручним радом одељењског старешине, педагога, посебних тимова, и када је неопходно сарадњом са установама социјалне и здравствене заштите у циљу промене понашања ученика.

Уколико Школа није предузела ове активности учиниће то пре изрицања васпитно-дисциплинске мере. Када предузете предходне активности доведу до позитивне промене у понашању ученика поступак се обуставља, изузев када је ученик учинио повреду забране којом ја озбиљно угрожен интегритет другог лица.

**Члан 44.**

Приликом одлучивања о врсти васпитне или васпитно-дисци­плинске мере, треба узети обзир следеће околности:

1) сврху изрицања мере, која треба да буде више васпитног не­го казненог карактера, али ипак довољно ефикасна да на учини­оца (специјална превенција) и друге ученике (генерална превенција) утиче да не врше повреде обавеза ученика нити повреде забрана.

2) олакшавајуће и отежавајуће околности (тежину повреде, степен урачунљивости и кривице ученика, узраст и психофизичко стање ученика, кајање због учињене повреде, тежину последице која је наступила повредом, раније чињење повреда обавеза ученика или повреда забрана, итд.).

**Члан 45.**

 Васпитне и васпитно-дисциплинске мере изричу се, по пра­ви­лу, поступно, односно најпре најлакша, а затим тежа мера, осим ако тежина повреде и/или остале околности случаја оправдавају изрицање теже или најтеже мере.

За тежу повреду обавеза неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавеш­та­вања родитеља, односно старатеља од стране Школе без изу­зетка се спроводи поступност у изрицању мера.

**Извршење васпитних и васпитно-дисциплинских мера**

Члан 46.

За једну повреду обавеза ученик не може бити два пута (дис­циплински) кажњен, нити му се за исту повреду обавеза могу изре­ћи две васпитне или васпитно-дисциплинске мере.

**Члан 47.**

 Васпитне и васпитно-дисциплинске мере, извршавају се по конач­ности решења о изрицању мере тако што се о изреченој мери обавештавају одељењска заједница, Одељењско и Наставничко веће Школе, а мера се уписује у дневник образовно-васпитног рада и у ђачку књижицу.

**Члан 48.**

Васпитно-дисциплинска мера премештај ученика од петог до осмог разреда у другу основну школу извршава се на следећи на­чин:

1) По коначности решења о изрицању мере од родитеља ученика захтева се давање сагласности за премештај ученика у дру­гу основну школу.

2) Ако је сагласности прибављена, захтева се сагласност од друге основне школе за прихватање ученика.

3) На основу прибављених сагласности ученик се упућује у другу основну школу.

У радње извршења ове мере спадају и следеће радње:

1) обавештавање одељењске заједнице и Одељењског већа о изреченој мери;

2) уписивање мере у дневник образовно-васпитног рада и у ђач­ку књижицу.

Уколико Школа, по коначности решења о изрицању вас­пит­но-дисциплинске мере премештај ученика од петог до осмог разре­да у другу основну школу, не успе да прибави сагласност родитеља, односно старатеља ученика и/или сагласност друге основне школе у коју ученик треба да пређе, директор ће донети решење којим се ова васпитно-дисциплинска мера замењује васпитно-дисциплинском ме­ром укор наставничког већа.

**Члан 49.**

У радње извршења васпитних и васпитно-дисциплинских ме­ра спада и смањење оцене из владања ученику којем је изречена мера.

**Смањење оцене из владања**

**Члан 50.**

Због изречене васпитне мере ученику може смањити оцена из владања а због изречене васпитно-дисциплинске мере ученику се обавезно смањује оцена из владања.

**Због изречене васпитне мере опомена, укор одељењског старешине или укор одељењског већа ученику може да се смањи оцена из владања на врло добро.**

За изречену васпитно-дисциплинску меру **укор директора** оцена из владања смањује се на  **добро,** а за васпитно-дисциплинку меру **укор Наставничког већа** оцена из владања смањује се на **задовољавајуће**.

Када се одлуком Наставничког већа ученику изрекне васпитно-дисциплинска мера **премештај ученика од 5. до 8. разреда у другу основну школу,** оцена из владања смањује се на **незадовољавајуће.**

На основу одлуке Наставничког већа о изрицању васпитно-дисциплинске мере премештаја ученика у другу основну школу уз сагласност родитеља, односно старатеља, директор школе доноси решење о премештају ученика.

Ако је ученик неоправдано изостао са наставе од **26** до **35** чаосва, изрећи ће му се васпитно-дисциплинска мера **укор директора** и смањити оцена из владања на добро.

Ако је ученик неоправдано изостао са наставе од **36** до **45** чаосва, изрећи ће му се васпитно-дисциплинска мера **укор директора** и смањити оцена из владања на **задовољавајуће**.

Ако је ученик неоправдано изостао са наставе прeко **45** часова, изрећи ће му се васпитно-дисциплинска мера **укор Наставничког већа** и смањити оцена из владања на **незадовољавајуће**.

**Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно-дисциплинске мере мора да буде описна.**

**Члан 51.**

Закључну оцену из владања утврђује одељењско веће на предлог одељењског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васптиних или васпитно-дисциплинских мера и њихових ефеката.

Оцена из владања се поправља када дође до позитивне промене у понашању ученика.

Владање ученика шестог, седмог и осмог разреда оцењује се описно у току полугодишта, а бројчано на крају првог и другог полугодишта и утиче на општи успех.

**Табеларни приказ смањења оцене из владања због изречене васпитно-дисциплинске мере услед неоправданог изостајања са наставе и учесталог чињења лакше повреде**

**Члан 52.**

|  |  |  |
| --- | --- | --- |
| **Број неоправданих изостанака** | **Васпитно-дисциплинска мера** | **Оцена из владања** |
| **26-35** | **Укор директора** | **Добро** |
| **36-45** | **Укор директора** | **Задовољавајуће** |
| **Преко 45** | **Укор Наставничког већа** | **Незадовољавајуће** |

**Табеларни приказ начина оцењивања владања**

|  |  |  |
| --- | --- | --- |
| **РАЗРЕД** | **Оцена из владања у току полугодишта** | **Оцена из владања** |
| **На крају првог****полугодишта** | **На крају другог полугодишта** |
| **ПРВИ** | **ОПИСНА** | **ОПИСНА** | **ОПИСНА** |
| **ДРУГИ** | **ОПИСНА** | **ОПИСНА** | **ОПИСНА** |
| **ТРЕЋИ** | **ОПИСНА** | **ОПИСНА** | **ОПИСНА** |
| **ЧЕТВРТИ** | **ОПИСНА** | **ОПИСНА** | **ОПИСНА** |
| **ПЕТИ** | **ОПИСНА** | **ОПИСНА** | **ОПИСНА** |
| **ШЕСТИ** | **ОПИСНА** | **БРОЈЧАНА** | **БРОЈЧАНА** |
| **СЕДМИ** | **ОПИСНА** | **БРОЈЧАНА** | **БРОЈЧАНА** |
| **ОСМИ** | **ОПИСНА** | **БРОЈЧАНА** | **БРОЈЧАНА** |

**Табеларни приказ оцене из владања**

|  |  |
| --- | --- |
| **ОПИСНА ОЦЕНА** | **БРОЈЧАНА ОЦЕНА** |
| Примерно | Примерно 5 |
| Вр. добро | Вр. добро 4 |
| Добро | Добро 3 |
| Задовољавајуће | Задовољавајуће 2 |
| Незадовољавајуће | Незадовољавајуће 1 |

Оцена из владања смањује се због изречене васпитно-дисци­плинске мере, а може да се смањи због изречене васпитне мере.

Оцена из владања поправља се на предлог одељењског ста­решине најкасније на крају класификационог периода, односно по­лу­годишта када ученик:

1) показује позитивне промене у свом понашању;

2) прихвата одговорност за своје поступке и коригује своје понашање после указивања на непримено понашање, после изречене васпитне, односно васпино-дисциплинске мере;

3) коригује своје понашање кроз појачани васпитни рад.

**ОЦЕНА ИЗ ВЛАДАЊА**

 **Члан 53.**

Владање ученика од првог до петог разреда оцењује се описном оценом у току и на крају пологодишта и оцена не утиче на општи успех ученика.

Владање ученика од шестог до осмог разреда оцењује се описно у току полугодишта, а бројчано на крају првог и другог полугодишта и утиче на општи успех.

Владање се оцењује најмање два пута у току полугодишта.

На оцену из владања не утичу оцене из предмета.

**Описна оцена из владања у току полугодишта сходно Правилнику о оцењивању ученика у основном образовању и васпитању** („Службени гласник РС”, бр. 72/09, 52/11 и 55/13)

**Оцењивање владања ученика**

 Члан 54.

Владање се оцењује најмање два пута у току полугодишта.

Владање ученика од првог до петог разреда основног образовања и васпитања оцењује се описно у току и на крају полугодишта.

Закључна оцена из владања ученика из става 2. овог члана јесте: примерно, врло добро, добро, задовољавајуће и незадовољавајуће, и не утиче на општи успех ученика.

Владање ученика од шестог до осмог разреда основног образовања и васпитања оцењује се описно у току полугодишта.

Оцена из владања из става 4. овог члана на крају првог и другог полугодишта јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1), и свака од наведених оцена утиче на општи успех ученика.

Владање одраслих не оцењује се.

Приликом оцењивања владања сагледава се понашање ученика у целини.

На оцену из владања не утичу оцене из предмета.

Оцена из владања смањује се због изречене васпитно-дисциплинске мере, а може да се смањи због понашања за које је изречена васпитна мера.

Оцена из владања поправља се на предлог одељењског старешине најкасније на крају полугодишта када ученик показује позитивне промене у свом понашању и прихвата одговорност за своје поступке након указивања на непримерено понашање или кроз појачани васпитни рад, након изречене васпитне, односно васпитно-дисциплинске мере.

Описна оцена из владања

Члан 55.

Оцена из владања ученика у току полугодишта изражава се описом учениковог односа према обавезама и правилима понашања, нарочито понашања према другим ученицима, запосленима и имовини.

Оцена из става 1. овог члана садржи и васпитну препоруку.

Опис односа према обавезама може да се изрази са:

1) у потпуности извршава обавезе у школи;

2) углавном извршава обавезе у школи;

3) делимично извршава обавезе у школи;

4) углавном не извршава обавезе;

5) не извршава обавезе у школи.

Опис понашања према другим ученицима, запосленима и имовини може да се изрази са:

1) представља пример другима својим односом према ученицима, запосленима и имовини;

2) има најчешће коректан однос према ученицима, запосленима и имовини;

3) понекад се непримерено односи према ученицима, запосленима и имовини;

4) често има непримерен однос према ученицима, запосленима и имовини;

5) најчешће има непримерен однос према ученицима, запосленима и имовини.

Закључна оцена из владања

Члан 56.

Закључну оцену из владања, на предлог одељенског старешине, утврђује одељенско веће.

Закључна оцена из владања утврђује се на основу понашања ученика у целини, имајући при том у виду и ангажовање ученика у активностима изван наставе, у складу са школским програмом (слободне активности, ученичка задруга, заштита животне средине, заштита од насиља, злостављања и занемаривања, и програми превенције других облика ризичног понашања, културна активност школе), процењивањем његовог понашања и извршавања обавеза прописаних законом, а нарочито на основу односа према:

1) школским обавезама;

2) другим ученицима;

3) запосленима школе и других организација у којима се остварује образовно-васпитни рад;

4) школској имовини, имовини других лица или организација у којима се остварује настава или поједини облици образовно-васпитног рада и заштити и очувању животне средине.

Ако ученик има изречене васпитне или васпитно-дисциплинске мере, приликом утврђивања закључне оцене из владања и њихови ефекати се узимају у обзир.

**Заштита права ученика**

**Члан 57.**

 Ученик, односно његов родитељ или старатељ има право на жалбу Школском одбору против сваког решења којим се изриче васпитна или васпитно-дисциплинска мера, као и против сваког ре­ше­ња којим се одлучује о предлогу за укидање или ублажавање васпитне или васпитно-дисциплинске мере.

 Рок за жалбу је три дана од дана достављања решења о ут­врђеној одговорности и изреченој мери.

Школски одбор решава по жалби из става 1. овог члана у ро­ку од 15 дана од дана достављања. Жалба одлаже извршење решења директора.

**Члан 58.**

Школски одбор ће закључком одбацити жалбу која је не­благовремена, недопуштена или изјављена од неовлашћеног лица.

Ако је Школском одбору предата жалба која је неуредна у сми­слу прописа о општем управном поступку, Школски одбор ће наложити жалиоцу да жалбу уреди у року од 3 дана. Уколико жали­лац не поступи по том налогу, Школски одбор ће одбацити жалбу као неуредну.

**Члан 59.**

Школски одбор ће жалбу одбити као неосновану и потврдити решење директора ако утврди да је поступак доношења решења правилно спроведен и да је решење засновано на закону и општем акту Школе.

 **Члан 60.**

Школски одбор ће својим решењем усвојити жалбу, пониш­ти­ти првостепено решење и вратити предмет директору на поновни по­ступак у следећим случајевима:

1) ако су у првостепеном поступку битне чињенице непот­пу­но или погрешно утврђене;

2) ако се у првостепеном поступку није водило рачуна о пра­ви­лима поступка која су од утицаја на решење ствари;

3) ако је изрека побијаног решења нејасна или је у протвреч­но­сти са образложењем;

4) ако је побијаним решењем повређено материјално право.

Директор је, приликом доношења новог решења, обавезан да поступи по примедбама Школског одбора.

Против новог решења директора ученик, односно његов ро­ди­тељ или старатељ такође има право на жалбу.

**Члан 61.**

Против коначног решења о дисциплинској одговорности уче­ник, односно његов родитељ или старатељ има право на судску заш­титу у управном спору.

Право на судску заштиту ученику, односно његовом родите­љу или старатељу припада и у случају да Школски одбор не донесе одлуку у року од 15 дана од дана достављања жалбе.

**Материјална одговорност ученика**

**Члан 62.**

Ученик, његов родитељ или старатељ одговара за материјалну штету коју ученик нанесе школи намерно или крајњом непажњом, у складу са законом.

**Поступак за утврђивање материјалне одговорности ученика покреће директор.** Директор формира трочлану комисију за утврђивање постојања штете, њене висине и околности под којима је настала.

**Одељенски старешина је члан комисије.**

За штету коју је проузроковало **више ученика**, одговорност је **солидарана**, уколико није могуће утврдити степен одговорности сваког од ученика за насталу штету.

Директор на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, однсоно стартеља материјалне одговорности за штету, због тешке материјалне ситуације.

На решење директора о материјалној одговорности учнеик, његов родитељ, односно старатељ може изјавити жалбу Школском одбору у року 15 дана од дана пријема решења.

Школски одбор доноси одлуку у року од 15 дана од дана пријема жалбе.

 Уколико ученик школи учини материјалну штету намерно, односно из крајње непажње, дужан је надокнадити штету у пуној вредности, рачунајући и вредност радње довођења ствари у првобитно стање.

**Члан 63.**

У случају да Комисија школе није у могућности да утврди починиоца материјалне штете, штету ће надокнадити ученици целог одељења, ученици целе школе, односно групе ученика која је била присутна при настанку штете, солидарно.

**Члан 64.**

Уколико ученик који је причинио штету или његов родитељ односно старатељ одбију да надокнаде штету у одређеном временском периоду или уколико се не сложе са висином штете, школа ће тражити накнаду штете у судском поступку.

Починилац, односно починиоци штете могу у појединим случајевима и својим радом, средствима и материјалом оштећену ствар довести у првобитно стање.

**Члан 65.**

Ако је школа надокнадила штету коју је ученик у вези са образовно - васпитним радом проузроковао трећим лицима ученик или његов родитељ, односно старатељ су дужни да износ исплаћене штете надокнаде школи ако је штета учињена намерно или из крајње непажње.

**Члан 66.**

Уколико је проузрокована штета мањег обима (нпр. поломљен мањи прозор, столица, тастатура, квака и сл.), а материјална одговорност ученика није спорна, није неопходно формирање комисије.

**Члан 67.**

На све што није регулисано овим Правилником примењују се позитивни законски прописи.

**Члан 68.**

Овај правилник ступа на снагу осмог дана од дана објављивања на огласној табли школе.

**Члан 69.**

Ступањем на снагу овог Правилника престаје да важи Правилник о васпитно-дисциплинској и материјалној одговорности ученика у Основној школи „Цветин Бркић“ Глушци, дел.број: 1065 од 13.11.2013. године.

У Глушцима,

**11.12.2014**. године.

Дел.број:1040

 ПРЕДСЕДНИК ШКОЛСКОГ ОДБОРА:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Мирјана Мијатовић Грујић

**НЕОПРАВДАНИ ИЗОСТАНЦИ УЧЕНИКА И ЊИХОВ УТИЦАЈ НА ПОЈАЧАН ВАСПИТНИ РАД СА УЧЕНИЦИМА, ИЗРИЦАЊЕ ВАСПИТНИХ, ВАСПИТНО-ДИСЦИПЛИНСКИХ МЕРА**

